Charaxinae

Charaxinae er en gruppe av sommerfugler som tilhører den store familien flikvinger (Nymphalidae). De er store, kraftige og fargerike sommerfugler med rask flukt som ofte holder seg oppe i trekronene. Noen undergrupper, særlig slekten Charaxes i Afrika og Agrias i Sør-Amerika, er meget formrike, men det er uvisst i hvor stor grad mengden av former avspeiler tallet på arter. Fordi disse sommerfuglene er store, fargerike, formrike og dessuten gjerne vanskelige å få tak i, er de meget ettertraktet mellom samlere.


== Utseende ==
Store (vingespenn gjerne 70 – 120 mm) sommerfugler med påfallende kraftig kropp. De er de kraftigst bygde av dagsommerfuglene, og sterke flyvere. Hodet er stort og bredt, antennene er tynne og minst så lange som halve forvingen. Vingene er gjerne fargerike (noen ganger ekstremt fargerike) på oversiden, mens de på undersiden vanligvis er grå eller brune, slik at sommerfuglen ligner et vissent blad når den sitter med sammenslåtte vinger. De har ofte bånd av metallisk grønt eller blått. Forvingene er mer eller mindre trekantede. Slekten Euxanthe utmerker seg ved å ha svært avrundede vinger, mens forvingene hos gruppen Anaeini er mer eller mindre sigdformede. Bakvingen har ofte ett, to eller flere lange, tynne utskudd langs bakkanten ("stjerter"). Bakkroppen er forholdsvis kort og når bare omtrent halvveis til bakvingens bakkant.
Larvene er kamuflasjefarget, og har ofte to eller flere hornlignende utvekster på hodet.


== Levevis ==
Charaxinae er raske flygere, ofte ganske sky og vanskelige å fange eller studere på nært hold. Disse sommerfuglene besøker sjelden blomster og holder seg mest mellom trekronene, men de kan komme ned til bakken for å drikke fra råtnende frukt, møkk, åtsler eller lignende. Særlig hannene er territorielle og aggressive, og bruker vingenes takkede kanter som våpen når de kjemper i luften. De slåss også om gode matkilder, for eksempel trær der sevje flyter ut. De slående fargene synes bare når sommerfuglene flyr, når de lukker vingene er de som oftest kamuflasjefarget. Larvene lever på forskjellige busker og trær. Den eneste arten som forekommer i Europa, Charaxes jasius, har larver på jordbærtre (Arbutus unedo).


== En overflod av navn ==
Charaxinae er meget populære mellom samlere, og det har blitt lagt ned mye arbeid i å lete etter «nye» former. Siden mange av artene oppviser stor variasjon, har dette ført til at det er publisert svært mange navn innen denne gruppen. Mest ekstrem er situasjonen innen den veldig fargerike, søramerikanske slekten Agrias. 
Her har det blitt publisert over 400 navn, men en gjennomgang av slekten tydet på at det mest sannsynlig bare finnes fem arter. Det er også svært usikkert om alle de nær 200 artene man i dag regner med i slekten Charaxes er reelle. Her er det publisert over 700 navn.


== Systematisk inndeling ==

Ordenen sommerfugler, Lepidoptera Linnaeus, 1758
Gruppen Glossata
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Gruppen Apoditrysia
Gruppen storsommerfugler, Macrolepidoptera
Gruppen dagsommerfugler, Rhopalocera
Overfamilien egentlige dagsommerfugler, Papilionoidea
Familien flikvinger, Nymphalidae Rafinesque, 1815
Underfamilien Charaxinae Doherty, 1886
Charaxini Guénée, 1865
Slekten Charaxes Ochsenheimer, 1816  – nær 200 beskrevne arter, de fleste i Afrika. Èn art i Europa
Charaxes jasius – forekommer i middelhavslandene
Slekten Euxanthe Hübner, 1819 – med runde vinger, seks arter i Afrika
Slekten Polyura Billberg, 1820 – ligner Charaxes, 24 arter fra India i vest til Australia i øst
Pallini Rydon, 1971 – bare én slekt
Slekten Palla Hübner, 1819 – fire arter, tropisk Afrika. Stor forskjell mellom kjønnene.
Prothoini Rydon, 1971 – Sørøst-Asia
Slekten Prothoe Hübner, 1824 – fire arter, en i Malaya og tre på Ny-Guinea
Agatasa calydonia (Hewitson, 1854) – Malaya og Borneo
Anaeini Reuter, 1896 – oftest med sigdformede forvinger, Neotropiske region
Anaea troglodyta (Fabricius, 1775)
Anaea (Coenophlebia) archidona (Hewitson, 1860)
Slekten Zaretis Hubner, 1819 – seks arter
Slekten Siderone Hübner, 1823 – to arter
Hypna clytemnestra (Cramer, 1777)
Slekten Polygrapha Staudinger, 1887 – fire arter
Slekten Consul Hübner, 1807 – fire arter
Slekten Memphis Hübner, 1819 – 60 arter
Preponini Rydon, 1971 – Sør- og Mellom-Amerika
Slekten Archaeoprepona Fruhstorfer, 1915 – åtte arter
Slekten Agrias Doubleday, 1845 – fem meget fargerike arter
Noreppa chromus (Guérin-Ménéville, 1844)
Slekten Prepona Boisduval, 1836 – sju store arter, vingene med blå eller grønne, metalliske bånd


== Kilder ==
Charaxinae på Tree of life [1]
d'Abrera, B. (1984) Butterflies of South America. Hill House. ISBN 0-9593639-2-0
Williams, M. (1994) Butterflies of Southern Africa. A Field Guide. Southern Book Publishers. ISBN 1-86812-516-5
Markku Savela's Lepidoptera and some other life forms: Sjekkliste over artene. Hentet 28.12. 2011


== Eksterne lenker ==
(en) Charaxinae hos Fauna Europaea 
(en) Charaxinae hos ITIS 
(en) Charaxinae hos NCBI 
(en) Kategori:Charaxinae – bilder, video eller lyd på Wikimedia Commons 
Charaxinae – detaljert informasjon på Wikispecies